STC ควง KTBST โรดโชว์กรุงเทพฯ ก่อนลุยขายไอพีโอ 148 ล้านหุ้น พ.ย.นี้
STC ควง KTBST โรดโชว์กรุงเทพฯ ก่อนลุยขายไอพีโอ 148 ล้านหุ้น พ.ย.นี้
STC ควง KTBST โรดโชว์กรุงเทพฯ ก่อนลุยขายไอพีโอ 148 ล้านหุ้น พ.ย.นี้
30 ต.ค. 2562

นายเอกชัย ชัยตระกูลทอง กรรมการผู้จัดการ บริษัท เอสทีซี คอนกรีตโปรดัคท์ จำกัด (มหาชน) หรือ STC เปิดเผยว่า บริษัทฯ จัดงานนำเสนอข้อมูลสรุปการเสนอขายหุ้นสามัญเพิ่มทุนต่อนักลงทุนทั่วไป (โรดโชว์) ในวันที่ 30 ตุลาคม 2562 นี้ ที่ตลาดหลักทรัพย์ฯ จังหวัดกรุงเทพฯ เพื่อสร้างความเชื่อมั่นธุรกิจ และความน่าสนใจในการลงทุน ก่อนเสนอขายหุ้นไอพีโอ จำนวน 148 ล้านหุ้น หรือคิดเป็น 26.06% ของจำนวนหุ้นสามัญที่ออกและเรียกชำระแล้วภายหลังการเสนอขายหุ้นสามัญเพิ่มทุนในครั้งนี้ โดยมีบริษัทหลักทรัพย์ เคทีบี (ประเทศไทย) จำกัด (มหาชน) เป็นที่ปรึกษาทางการเงิน และผู้จัดการการจัดจำหน่ายและรับประกันการจำหน่าย
สำหรับ STC ประกอบธุรกิจผลิตและจำหน่ายผลิตภัณฑ์คอนกรีตสำเร็จรูป (Pre-cast Concrete) ทุกประเภท และคอนกรีตผสมเสร็จ (Ready-Mixed Concrete) ภายใต้เครื่องหมายการค้า “STC” พร้อมทั้งให้บริการอื่น ๆ ที่เกี่ยวข้อง โดยมีสินค้าและบริการที่ครบวงจรที่สุด และถือเป็นหนึ่งในผู้นำธุรกิจนี้ในเมืองพัทยา จ.ชลบุรี  ขณะที่ทำเลที่ตั้งโรงงานผลิตมีทั้งสิ้น 4 แห่ง ได้แก่ โรงงานพัทยา 1 โรงงานพัทยา 2 โรงงานหนองปรือ และ โรงงานนาวัง อยู่ในทำเลที่มีศักยภาพมาก ซึ่งครอบคลุมพื้นที่กลุ่มลูกค้าเป้าหมาย ใกล้แหล่งขนส่งสินค้าในโครงการต่าง ๆ ทำให้บริษัทฯ มีศักยภาพในการแข่งขัน และการบริหารต้นทุนอย่างดีเยี่ยม
โดยกลุ่มลูกค้าเป้าหมาย ได้แก่ กลุ่มผู้รับเหมาก่อสร้างซึ่งเป็นผู้รับเหมาหลักหรือเป็นผู้รับเหมาช่วงของงานภาคเอกชนและภาครัฐบาล รวมไปถึง กลุ่มผู้ประกอบการอสังหาริมทรัพย์ซึ่งเป็นเจ้าของโครงการก่อสร้างต่างๆ และ กลุ่มร้านค้าวัสดุก่อสร้างและรายย่อย
โดยในงวด 6 เดือนแรก (สิ้นสุด ณ วันที่ 30 มิถุนายน 2562) มีสัดส่วนรายได้จากผลิตภัณฑ์คอนกรีตสำเร็จรูป 73.11% เป็นรายได้หลักของบริษัทฯ โดยมีท่อระบายน้ำคอนกรีตเสริมเหล็กและบ่อพักน้ำเป็นผลิตภัณฑ์หลักที่มีแนวโน้มการเติบโตสูง นอกจากนี้ มีเสาเข็มคอนกรีตเสริมเหล็กอัดแรงหล่อสำเร็จ แผ่นพื้นคอนกรีตเสริมเหล็กอัดแรงหล่อสำเร็จ และคานสำเร็จรูป เสริมความครบวงจรให้บริษัทยิ่งขึ้น ขณะที่ มีรายได้จากผลิตภัณฑ์คอนกรีตผสมเสร็จ 23.24% รายได้จากการให้บริการ 3.21% และรายได้อื่น ๆ 0.44% ของรายได้รวม
ส่วนเงินที่ได้จากการระดมทุน จะนำไปชำระคืนเงินกู้จากสถาบันการเงิน และ/หรือเป็นเงินทุนหมุนเวียนในการดำเนินการของบริษัทฯ เพื่อเพิ่มศักยภาพธุรกิจ พร้อมรับการขยายตัวของอุตสาหกรรมงานก่อสร้าง งานระบบระบายน้ำ งานนิคมอุตสาหกรรม และธุรกิจอสังหาริมทรัพย์ ในเมืองพัทยาและพื้นที่เชื่อมโยง จังหวัดชลบุรี และจังหวัดใกล้เคียงในเขตภาคตะวันออกที่กำลังขยายตัว และโอกาสจากโครงการเขตพัฒนาพิเศษภาคตะวันออก หรือ EEC
สำหรับโครงการในอนาคตของ บริษัทฯ เล็งเห็นโอกาสการผลิตและจำหน่ายผลิตภัณฑ์จากคอนกรีตต่างๆ ที่จะเป็นผลสืบเนื่องมาจากการลงทุนในโครงสร้างพื้นฐาน (Infrastructure) ของภาครัฐ เช่น นิคมอุตสาหกรรม ระบบชลประทาน ระบบถนน ระบบรถไฟความเร็วสูง เป็นต้น ซึ่งอยู่ในเขตพื้นที่ภาคตะวันออกดังกล่าว
รวมทั้งการลงทุนของภาคเอกชนที่จะเกิดขึ้นต่อเนื่อง จึงมีแผนการลงทุนในโรงงานนาวัง ระยะที่ 3 ซึ่งเป็นแผนต่อยอดขยายกำลังการผลิตโรงงานนาวังในระยะที่ 1 และระยะที่ 2 ที่ลงทุนไปก่อนหน้านี้ ส่งผลให้ยอดขายและผลกำไรของบริษัทฯ เพิ่มสูงขึ้น และสร้างความมั่นคงทางธุรกิจในระยะยาว โดยคาดว่าจะเริ่มลงทุนในปี 2564 และมีแหล่งเงินทุนมาจากเงินทุนหมุนเวียนของกิจการในอนาคต
ด้านนายรัฐชัย ธีระธนาวัฒน์ ประธานเจ้าหน้าที่บริหารร่วมสายงานวาณิชธนกิจ – ด้านตลาดทุน บริษัทหลักทรัพย์ เคทีบี (ประเทศไทย) จำกัด (มหาชน) (KTBST) ในฐานะที่ปรึกษาทางการเงิน และผู้จัดการการจัดจำหน่ายและรับประกันการจำหน่าย ของ บริษัท เอสทีซี คอนกรีตโปรดัคท์ จำกัด (มหาชน) หรือ STC กล่าวว่า การนำเสนอข้อมูล (โรดโชว์) ต่อนักลงทุนในครั้งนี้ เพื่อให้นักลงทุนมีความเข้าใจในธุรกิจของบริษัทฯ ด้วยจุดเด่น STC เป็นผู้นำด้านการผลิตและจำหน่ายผลิตภัณฑ์คอนกรีตครบวงจร ภายใต้ตราสินค้า STC ที่มีคุณภาพในพื้นที่ ได้รับความเชื่อมั่นจากลูกค้า ตลอดจน ทีมงานผู้บริหารและวิศวกรมีประสบการณ์และความเชี่ยวชาญด้านผลิตภัณฑ์คอนกรีต การบริการอย่างมีประสิทธิภาพ การส่งมอบผลิตภัณฑ์ตรงต่อเวลา ขณะที่ การบริหารต้นทุนทำที่ดีเยี่ยมทำให้สามารถแข่งขันได้
ทั้งนี้ จึงมั่นใจว่าแผนการขยายการเติบโตและการขยายกำลังการผลิตอย่างต่อเนื่อง ภายหลังการเข้ามาระดมทุนในตลาดหลักทรัพย์ เอ็ม เอ ไอ (mai) จะยิ่งเพิ่มโอกาสและศักยภาพในการแข่งขัน สนับสนุนให้ STC เติบโตได้อย่างรวดเร็วและแข็งแกร่งขึ้น โดยคาดว่าจะสามารถเสนอขายหุ้น STC ภายในเดือนพฤศจิกายนนี้
สำหรับผลประกอบการงวด 6 เดือนแรกของปี 2562 บริษัทฯ มีรายได้รวม 196.22 ล้านบาท เพิ่มขึ้น 15.35% กำไรขั้นต้น 58.69 ล้านบาท เพิ่มขึ้น 30.85% กำไรสุทธิ 8.88 ล้านบาท เพิ่มขึ้น 182.53% อัตรากำไรขั้นต้นในปี 2562 อยู่ที่ 30.04% อัตรากำไรสุทธิอยู่ที่ 4.53% เนื่องจากการลงทุนที่ชัดเจนมากขึ้นของภาครัฐ  ตามนโยบาย EEC  พร้อมทั้ง การลงทุนในโครงสร้างพื้นฐานในเขตพื้นที่เมืองพัทยา จังหวัดชลบุรี และพื้นที่ใกล้เคียง สนับสนุนให้มีความต้องการผลิตภัณฑ์จากบริษัทฯ มากขึ้น